作者:夏元鼎
標題:沁園春
內容:大道無名，金丹有驗，工夫片時。似嬰兒嬌俊，不離門戶，盈盈奼女，緩步深幃。二八當年，黃婆匹配，隔礙潛通勢似危。須臾見，見靈明寶藏，一點星飛。其時。似執躬圭。深保護陰陽造化兒。轉南辰北斗，迴風混合，雷轟雨驟，只許天知。夢幻浮生，天長地久，雲路著鞭休要遲。金不壞，合朋合德，三教同歸。